## El CECOPI alça les restriccions de mobilitat, d’activitats docents i esportives i centres de dia després que AEMET baixe el nivell d’alerta

*** Des de les 12 hores decauen les ordes publicades ahir com a mesures preventives en 163 municipis del litoral i les 20 poblacions de la zona més afectada per la DANA del dia 29 d’octubre
* El CECOPI acorda una nova orde de restricció de mobilitat en carreteres que afectarà fins al diumenge la CV400, CV403, CV33 i CV36
* Hui operen en la zona 94 camions d’extracció de llots i els treballs permeten recuperar el 64 % de l’operativitat del clavegueram**

**L'Eliana.**

La directora general de Prevenció d’Incendis, Rosa Tourís, ha informat de l’última hora sobre el seguiment de la nova DANA que afecta la Comunitat Valenciana i les mesures preventives adoptades ahir davant l’avís per pluges nivell roig establit per AEMET la vesprada d’ahir.

Tourís ha informat que en l’últim CECOPI, en el qual han participat el president de la Generalitat, Carlos Mazón, el ministre de l’Interior, Fernando Grande-Marlaska i la delegada del Govern, Pilar Bernabé, “s’ha acordat alçar, a partir de les 12:00 hores d’este dijous, la limitació de la circulació en vehicle privat que estava vigent fins a la mitjanit en part de la província de València, davant l’alerta roja per pluges intenses decretada per l’AEMET”.

La portaveu ha assenyalat que s’ha decidit alçar totes les mesures de restricció de circulació i altres com la suspensió de les activitats escolars, esportives i el tancament dels centres de dia acordades en les ordes 10 i 11/2024 de la Conselleria de Justícia i Interior, tant en els 20 municipis de les zones més afectades per la DANA del 29 d’octubre com a la resta dels 163 municipis que es van afegir a última hora de la vesprada del dimecres. L’orde d’este departament d’alçament de restriccions s’ha publicat este mateix matí en el DOGV.

A més, la directora general ha anticipat que s’emetrà una nova orde perquè seguisquen les restriccions en la CV400, la CV407, CV36 i CV33, el nucli bàsic de les zones afectades, “per a facilitar les tasques dels mitjans desplegats i els servicis de transport públic”. Esta orde serà a partir d’esta nit a les 23:00 i fins a les 23:59 hores del diumenge.

**Afecció de l’última DANA**

A més, la direcció operativa ha reportat com ha afectat la resta de zones este últim episodi de pluja, amb un pic de servicis en la zona de la Safor i les comarques de la Marina Alta i Marina Baixa, amb diversos servicis de rescats.

Les pluges també han provocat acumulacions d’aigua en el polígon de La Reva i en alguns punts de Riba-roja que s’estan resolent des del primer moment. Quant a Castelló, durant tota la nit s’ha estat treballant a Benicarló, Vinaròs, Peníscola, nombrosos buidatges d’aigua en baixos, però ja es va recuperant la normalitat.

També s’han desplaçat equips d’agents mediambientals i bombers forestals a les zones de barrancs i rambles més sensibles per a vigilar l’evolució dels llits de la nova DANA.

**Avanç de les tasques de l’operatiu**

Rosa Tourís ha explicat també que la busca en la mar de possibles víctimes es manté suspesa este dijous a causa de les condicions meteorològiques adverses i al fort onatge que no permet l’operatiu treballar.

Respecte als avanços en la retirada d’estris i llots, ha concretat que “esta nit el balanç ha sigut menor, en vore’s condicionat per la situació meteorològica i, finalment, han sigut 10.500 les tones evacuades”.

La directora general ha matisat que “hui hem pogut incrementar de nou la quantitat de camions d’extracció de llots, amb un total de 94 que ja estan operant sobre el terreny, la qual cosa ha permés que el sistema de depuració arribe en este moment a un 64% de la seua capacitat”. Sobre este aspecte, s’han autoritzat els depòsits dels sediments retirats en les zones afectades per la DANA en la desembocadura del riu Túria, amb l’objectiu de facilitar les labors de neteja i reconstrucció d’estes àrees.

Esta mesura s’ha pres després que les anàlisis confirmen la seua innocuïtat i després que els primers resultats corroboren que es tracta majoritàriament de terres i arenes arrossegades pel corrent.

Respecte a les labors de desinfecció, hui els treballs se centren en els municipis de Paiporta i Aldaia.

Fecha: 14/11/2024